钦定古今图书集成/明伦汇编/氏族典/第083卷 > 《廖用贤尚友录》 > 胡谐之
## 钦定古今图书集成/明伦汇编/氏族典/第083卷 > 《廖用贤尚友录》 > 胡谐之

按《南齐书胡谐之传》：“谐之，豫章南昌人。父翼之，州辟
不就。谐之初辟州从事、主簿，临贺王国常侍、员外郎、
抚军行参军，晋熙王安西中兵参军、南梁郡太守，以
器局见称。徙邵陵王南中郎中兵，领汝南太守，不拜。
除射声校尉、州别驾，除左军将军，不拜，仍除邵陵王
左军谘议。世祖顿盆城，使谐之守寻阳城。及为江州”，
复以谐之为别驾，委以事任。文惠太子镇襄阳，世祖
以谐之心腹，出为北中郎征卤司马、扶风太守，爵关
内侯。在镇毗赞，甚有心力。建元二年，还为给事中、骁
骑将军、本州中正，转黄门郎，领羽林监。永明元年，转
守卫尉。明年，加给事中。三年，迁散骑常侍，太子右率。
五年，迁左卫将军，加给事中。六年，迁都官尚书，为太子中庶子，领左卫率，改卫尉。八年，上遣谐之率禁兵
讨巴陵王子响于江陵，兼长史行事。台军为子响所
败，有司奏免官，权行军事如故。复为卫尉，领中庶子，
本州中正。谐之有识计，每朝廷官缺及应迁代，密量
上所用人，皆如其言。十年，转度支尚书，领卫尉。明年
卒，赠右将军、豫州刺史。谥曰肃。